b'\n_START_ARTICLE_\nSergei Ahromejev\n_START_PARAGRAPH_\nSergei Fjodorovit\xc5\xa1 Ahromejev (ven. \xd0\xa1\xd0\xb5\xd1\x80\xd0\xb3\xd0\xb5\xd0\xb9 \xd0\xa4\xd1\x91\xd0\xb4\xd0\xbe\xd1\x80\xd0\xbe\xd0\xb2\xd0\xb8\xd1\x87 \xd0\x90\xd1\x85\xd1\x80\xd0\xbe\xd0\xbc\xd0\xb5\xd0\xb5\xd0\xb2, 5. toukokuuta 1923 \xe2\x80\x93 24. elokuuta 1991) oli Neuvostoliiton marsalkka maaliskuusta 1983 l\xc3\xa4htien sek\xc3\xa4 Neuvostoliiton sankari vuodesta 1982 l\xc3\xa4htien._NEWLINE_Vuosina 1984\xe2\x80\x931988 h\xc3\xa4n toimi Neuvostoliiton asevoimien komentajana. N\xc3\xa4in h\xc3\xa4n oli mukana neuvotteluissa jotka lopulta lopettivat Kylm\xc3\xa4n sodan. H\xc3\xa4n oli kuitenkin tyytym\xc3\xa4t\xc3\xb6n Mihail Gorbat\xc5\xa1ovin uudistuksiin armeijasta ja j\xc3\xa4tti paikkansa. Syy eroamiseen oli Gorbat\xc5\xa1ovin p\xc3\xa4\xc3\xa4t\xc3\xb6s purkaa armeijan uusin ja tarkin ballistinen ohjus, SS-23 Spider._NEWLINE_Maaliskuussa 1990 h\xc3\xa4nest\xc3\xa4 tehtiin Neuvostoliiton presidentin neuvonantaja._NEWLINE_Vuoden 1991 vallankaappausyrityksen aikana Ahromejev palasi lomaltaan Sot\xc5\xa1ista ja tarjosi apuaan vallankaappaajille. Vaikka h\xc3\xa4n ei lopulta osallistunutkaan yritykseen, sen ep\xc3\xa4onnistuttua Ahromejev hirtt\xc3\xa4ytyi Kremlin toimistossaan. Itsemurhaviestiss\xc3\xa4\xc3\xa4n h\xc3\xa4n kertoi, ettei voinut en\xc3\xa4\xc3\xa4 el\xc3\xa4\xc3\xa4, kun instituutiot, joille h\xc3\xa4n oli omistanut el\xc3\xa4m\xc3\xa4ns\xc3\xa4, olivat tuhoutumassa. On my\xc3\xb6s ollut huhuja ett\xc3\xa4 h\xc3\xa4net olisi murhattu, jotta h\xc3\xa4nt\xc3\xa4 olisi estetty paljastamasta toisten kumppanuutta vallankaappausyrityksess\xc3\xa4._NEWLINE_Pian h\xc3\xa4nen kuolemansa j\xc3\xa4lkeen h\xc3\xa4nen hautansa vandalisoitiin ja h\xc3\xa4nen ruumiinsa riisuttiin univormusta jossa h\xc3\xa4net oli haudattu. Syyllisi\xc3\xa4 ei l\xc3\xb6ydetty, eik\xc3\xa4 tiedet\xc3\xa4 oliko kyseess\xc3\xa4 pelkk\xc3\xa4 h\xc3\xa4p\xc3\xa4iseminen vai aiottiinko puku tai sen koristeet myyd\xc3\xa4.'